
Revolució i Guerra Civil a Tarragona 
en imatges d'Hermenegild Vallvé 


Textos i selecció d'imatges 
Jordi Piqué Padró 


Imatges 
Fons Cine-Foto Vallvé 


PRESENTACIÓ 


'any 2010, el fons fotogràfic Vallvé 

va ingressar al Centre d'Imatges de 
Tarragona / LArxiu de l'Ajuntament 

de Tarragona. El fons conté 5.700 plaques 
de vidre, 600.000 negatius i més de 50.000 
positius, bona part dels originals generats 
per l'activitat professional d'Hermenegild 
Vallvé Vilallonga, un dels pioners de la fo- 
tografia a Tarragona, i del seu fill Ramon 
Vallvé Vila, entre la primera dècada del se- 
gle passat i els primers anys del segle XXI. 
Després del tractament arxivístic 
d'aquest fons fotogràfic l'Arxiu ha produit 
l'exposició Revolució i Guerra Civil a Tar- 
ragona, en imatges d'Hermenegild Vallvé, 
és a dir, imatges captades per aquest fotò- 
graf en el període més convuls i dramà- 
tic que va patir la ciutat al llarg del segle 
passat. L'exposició mostra 54 instantànies 


registrades entre 1936 i 1939, la majoria 
de les quals inèdites. Imatges que, d'una 
banda, tenen un component creatiu, tècnic 
i artístic molt significatiu i, per l'altra, un 
contingut i un valor documental i infor- 
matiu indubtable. 

Amb lobjectiu de donar a conèixer els 
fons fotogràfics dels professionals que han 
cedit la seva obra a la ciutat i per tal de po- 
der valorar la importància d'aquest patri- 
moni cultural, l'exposició segueix el cicle 
El llegat dels fotògrafs tarragonins, que es 
va iniciar l'any 2014 amb la mostra Ramon 
Segú Chinchilla: els anys setanta a Tarrago- 
na, en el marc del Festival Internacional de 
Fotografia de Tarragona SCAN. 

Ara, a més a més, de reproduir les 54 
imatges de l'exposició, en aquest setè vo- 
lum de la col.lecció Quaderns de l'Arxiu, 


hem seleccionat i publicat 40 imatges 
més que complementen la visió captada 
per Hermenegild Vallvé sobre l'ambient i 
lefervescència revolucionària de la ciutat, 
les desfilades dels milicians, els mítings i 
els enterraments dels caiguts al front... La 
càmera de Vallvé també recull aspectes 
de la vida quotidiana del període com els 
nens refugiats que són acollits a la ciutat, 
lesport, el treball... Finalment, l'any 1939, 
el fotògraf va recórrer la ciutat deixant el 
seu testimoni dels efectes devastadors cau- 
sats pels bombardejos de l'aviació feixista 
sobre una població indefensa. Tot plegat, 
una Tarragona poc coneguda però que en- 
cara es pot reconèixer pels edificis i carrers 
que es conserven. Una Tarragona que pot 
semblar molt llunyana en el temps, però 
cal recordar que només han passat 78 anys. 


PAUTOR: HERMENEGILD VALLVÉ VILALLONGA 


ermenegild Vallvé Vilallonga va 
néixer a Tarragona l'any 1893, ciu- 
tat en la qual va treballar i viure 
fins a la seva defunció l'any 1973. Fill del 
pintor Hermenegild Vallvé Virgili, s'ini- 
cià de molt jove en el món de la fotografia 
quan va començar com a aprenent de Pere 
Pallejà Domènech, pioner de la fotografia a 
Tarragona que tenia el seu establiment en el 
principal del número 16 del carrer la Unió. 
Lany 1906, quan només tenia tretze anys, 
Hermenegild Vallvé ja va aconseguir el car- 
net de premsa de la llustración Espafiola. Al 
costat d'altres col-legues com Gaspar, Claret 
o Florit, va establir les bases del fotoperio- 
disme esportiu de la dècada dels anys vint. 
Durant la seva llarga trajectòria profes- 
sional, uns seixanta-set anys, va col-labo- 
rar en diversos diaris i revistes il-lustrades 
com La Hormiga de Oro, La Vanguardia, 
Diario de Barcelona, Diario de Tarragona, 
La Cruz, El Día Gràfico, Il.lustració Catala- 
na, Marca, ABC i Blanco i Negro. 
Hermenegild Vallvé, a més a més, va 
compaginar la seva faceta de fotoperiodis- 


ta amb la fotografia d'estudi, establint-se en. els secrets i tècniques de lofici al seu fill, 
el primer pis del carrer August número 18. Ramon Vallvé Vila, el qual va continuar 
També va exercir de mestre i li va ensenyar: amb l'empresa familiar fins a l'any 2010. 


mn... 
tan 


a Hermenegild Vallvé Virgili, pintant entre les restes del Fòrum, fotografiat pel seu fill Hermenegild Vallvé 
Vilallonga, cap a 1915. 

Servicio Fetogréfic 
VALLVÉ l 


Augusto, 18,1 L'-TARRAGONA j 


a Hermenegild Vallvé Vilallonga captat mentre fotografia- 
va al Balcó del Mediterrani, anys 20. 


a Hermenegild Vallvé Vilallonga, fotografiat pel seu fill 4 Ramon Vallvé Vila, fotografiat pel seu pare al Camp del Gimnàstic, a inicis dels anys 
Ramon Vallvé Vila, al Camp del Gimnàstic de l'Avin- quaranta. 
guda de Catalunya, a mitjans dels anys 40. 9 


pb Hermenegild Vallvé Vilallonga a inicis dels anys 


setanta. 


10 


REVOLUCIÓ I GUERRA CIVIL A TARRAGONA 


3 any 1936, la ciutat de Tarragona 
comptava amb una població de 
31.000 habitants. En l'àmbit econò- 

mic, malgrat la presència de dues indús- 
tries de caràcter públic, com la Fàbrica de 
Tabacs, inaugurada l'any 1932, o la factoria 
de la CAMPSA, la resta eren petites i dis- 
seminades unitats de producció o tallers 
que principalment atenien la demanda 
local. Al voltant de l'eix del port, el segon 
més important de Catalunya, es registra- 
va una considerable activitat comercial i 
la presència d'algunes empreses agroali- 
mentàries que es dedicaven a la transfor- 
mació i exportació del vi i dels fruits secs. 
En definitiva, aquella petita ciutat de fa 
vuitanta anys, continuava amb un desen- 
volupament de base econòmica tradicional 
i precapitalista. Altrament, cal remarcar la 
triple capitalitat de la ciutat: administra- 
tiva, militar i eclesiàstica. Una capitalitat 
que caracteritzava la ciutat dels anys trenta 
i que comportava la presència d'un elevat 
nombre de funcionaris, religiosos, mili- 


tars i forces d'ordre públic. Un sector que 
representava aproximadament un 1896 del 
total de la població activa. 

En aquest context, el moviment obrer 
de Tarragona estava dividit en diferents 
sindicats d'ofici i categories laborals, amb 
escassa afiliació i amb predomini de la 
UGT. Una classe obrera, que segons el cens 
de la població activa de l'any 1934 i comp- 
tant els jornalers del camp i els pescadors, 
només representava un 6099 del total. A di- 
ferència d'altres ciutats més industrials, es 
tractava d'un proletariat urbà no concen- 
trat en grans indústries sinó dispers —en 
ocasions, en petites empreses que mante- 
nien una relació paterno-filial entre amo i 
treballador—, desorganitzat —llevat dels 
ferroviaris i els obrers de la Junta d'Obres 
del Port— i entrecreuat pel que fa a l'espai 
físic - tant en el centre de treball com en el 
barri on residien - amb la resta de classes 
populars de la ciutat. És a dir, un proleta- 
riat barrejat amb altres sectors socials no 
específicament obrers, com petits industri- 


als i comerciants, artesans, treballadors de 
l'hostaleria, dependents, oficinistes, funci- 
onaris, pagesos i servei domèstic. 

Per tant, la base econòmica tradicional 
que caracteritzava la ciutat comportava 
una estructura del món laboral determi- 
nada. Una configuració que no afavoria ni 
possibilitava el desenvolupament d'un mo- 
viment obrer potent o, si més no, que fos 
suficientment ampli com per a poder ésser 
capitalitzat per les organitzacions obreres 
revolucionàries polítiques i sindicals i es- 
devenir la base social en la qual recolzar 
el poder que aquestes havien de tenir a les 
seves mans després de la rebel-lió militar. 

En l'àmbit polític, cal tenir en compte 
també que ens referim a una ciutat en la 
qual durant les darreres eleccions legislati- 
ves del 16 de febrer de 1936 i amb una par- 
ticipació del 7596 del cens electoral, el Front 
d'Esquerres va guanyar per un 61,596, però 
la coalició de dretes, el Front d'Ordre, va 
obtenir el suport d'un sector important de 
la societat, amb resultat del 38,596. 

Del 19 de juliol de 1936 als Fets de 
Maig de 1937 


La rebel-lió militar i el consegúient en- 
frontament armat que es registrarà a Bar- 
celona i a d'altres ciutats catalanes que 
comptaven amb una guarnició militar no 
tindrà lloc a Tarragona. A inicis del mes de 
juliol, els militars partidaris del cop d'estat 
a Tarragona giraven entorn del nucli de 
la Unión Militar Espafola (UME), amb 
especial incidència a la Caixa de Reclutes 
i, entre els caps i oficials del Regiment Al- 
mansa, els sediciosos només comptaven 
amb el compromís d'un comandant, tres 
capitans i cinc tinents. 

El diumenge 19 de juliol, a punta d'al- 
ba, un oficial de l'Estat Major de Barcelo- 
na transmetrà telefònicament al coronel 
Angel Martínez Pefialver, que havia pres 
possessió de la comandància militar de 
Tarragona dos mesos abans, l'ordre de pro- 
clamar lestat de guerra a la ciutat. Atesa la 
gravetat de la situació, el màxim responsa- 
ble militar de la plaça es negarà a complir 
lordre mentre aquesta no provingués di- 
rectament del cap militar de Catalunya. En 
el transcurs de les hores d'aquell diumenge 

de juliol, els conjurats passaran d'intentar 
convèncer a amenaçar al comandant mi- 
litar, el qual continuarà mantenint una ac- 
titud dilatòria que progressivament anava 
consumint els nervis dels sediciosos. La 
seva agitació augmentarà encara més quan 
arribaran les notícies sobre la declaració de 
lestat de guerra a Lleida. 

Finalment, a les 19 hores, la ràdio eme- 
trà des de Barcelona el missatge de la ren- 
dició del general Goded, que ja era preso- 
ner de les forces fidels a la República. La 
recepció de la notícia frustrarà definitiva- 
ment tot intent de rebel-lió a Tarragona. A 
banda de l'actitud passiva del comandant 
militar, en la qual deuria influir la postu- 
ra més decidida a favor de la República 
d'un tinent coronel, dos comandants i 
dos capitans, cal tenir en compte el poc 
poder efectiu dels sediciosos: controlaven 
la Caixa de Reclutes, unes dependències 
administratives, però no disposaven de 
comandament directe sobre la tropa. La 
manca de decisió i audàcia dels conjurats 
no aconseguirà arrossegar a la major part 
de l'oficialitat, que tampoc era que fos 
partidària de la República, sinó més aviat 
neutre o indiferent. 


Així doncs, el Regiment Almansa 
número 15, de guarnició a la plaça, serà 
una de les poques unitats militars catala- 
nes què es mantindran senceres fidels a 
la República i es col-locarà, amb gairebé 
la totalitat dels seus efectius, més de 700 
soldats, sota les ordres directes de la Ge- 
neralitat. 

Tanmateix, no es pot valorar correc- 
tament el procés repressiu posterior que 
es registrarà a Tarragona entre finals de 
juliol i setembre de 1936 si no tenim en 
compte la força potencial i l'abast de les 
maniobres prèvies de la trama civil par- 
tidària del sollevament militar. Entre el 
diumenge 19 i el dilluns 20 de juliol, es 
concentraran a Tarragona membres del 
requetè de la Comunió Tradicionalista, 
procedents d'arreu de les comarques tar- 
ragonines, principalment de Valls, Pla 
de Cabra, Constantí, el Morell, Solivella, 
Tortosa i Tivissa, prèviament organitzats 
pel vallenc Tomàs Caylà Grau. També al- 
guns escamots de falangistes, més mino- 
ritaris, que s'ajuntaran amb els elements 
d'extrema dreta de la ciutat. Tot i que al- 
guns estaven armats i havien rebut ins- 
trucció militar, es mantindran inactius i 


expectants, però no serà per la manca de 
preparació o per la quantitat dels efectius, 
eren més de 300, sinó per la desesperant 
passivitat dels militars. Amb el fracàs de la 
rebel-lió, alguns dells seran retinguts a la 
ciutat i d'altres seran detinguts pels comi- 
tès revolucionaris locals quan retornaran 
als seus pobles d'origen. 

El dimarts 21 de juliol al matí arribarà 
a Tarragona el nou comissari de la Genera- 
litat, Lluís Mestres Capdevila, amb ordres 
precises per reconduir la situació, subs- 
tituint a Joaquim Fort Gibert, alcalde de 
Tarragona, que fins aleshores cobria el càr- 
rec de comissari interinament. Per la tarda, 
però, l'arribada d'uns camions amb milici- 
ans barcelonins, encara folls per la lluita 
esdevinguda a Barcelona, desencadenarà 
l'inici de la convulsió revolucionària a la 
ciutat: incendi del convent de Santa Clara 
i del convent del Carme, alliberament dels 
presos comuns de la Presó de Pilats i re- 
partiment d'armes entre els militants an- 
tifeixistes i altres elements marginals que 
s'hi afegiren entusiàsticament. La revolu- 
ció obrera havia començat. 

Ara bé, quina base social tenia a la ciu- 
tat aquesta revolució que havia esclatat2 Hi 
ha una gran diferència respecte al 14 d'abril 


de 1931, moment en el qual, enmig d'una 
crisi política hi haurà una mena de revolu- 
ció popular, pacífica i cívica, protagonitza- 
da per unes elits urbanes i cultes que, amb 
el suport de les classes populars, tenia com 
a objectiu la substitució de la monarquia 
per la instauració d'un règim republicà de- 
mocràtic. En canvi, després del 19 de juliol 
de 1936, com a consequència de la rebel-lió 
militar i en plena crisi econòmica, esclatarà 
una revolució obrera, amb la classe obrera 
com a únic protagonista. Aquesta segona 
revolució ja no té com a objectiu un can- 
vi de règim polític sinó una transformació 
radical de la societat. 

Per exemplificar encara més aquesta di- 
ferència podem veure qui o millor dit què 
eren els membres del primer Ajuntament 
republicà de l'any 1931 i comparar-ho amb 
què eren els integrants de l'Ajuntament de 
loctubre de 1936. Lany 1931, la Coalició 
d'Esquerres estava integrada per 9 indus- 
trials, 5 professionals, 2 advocats, 2 propi- 
etaris i 1 comerciant. En concret, l'alcalde 
republicà Pere Lloret Ordeix era un dels 
majors contribuents de la ciutat. Per tant, 
hi havia una hegemonia clara de lelit eco- 
nòmica de Tarragona. Loctubre de 1936 el 
Ple de l'Ajuntament integrat per les forces 


antifeixistes comptava amb 5 ferroviaris, 4 
paletes, 3 treballadors del port, 3 pagesos, 
2 oficinistes, 2 sastres, 1 mecànic, 1 mestre, 
1 botiguer, 1 fuster i 1 metge. És evident, 
doncs, que les classes obreres tradicional- 
ment marginades de la vida política i re- 
presentades ara per la CNT-FAI, la UGT, 
el PSUC i el POUM, seran hegemòniques 
en l'Ajuntament que es constitueix després 
del juliol de 1936. 

En plena convulsió revolucionària i 
enmig de la guerra, la immediatesa i la ra- 
dicalitat de les actuacions exigides per les 
forces obreres revolucionàries, en molts 
casos sobrepassarà als polítics d'Esquer- 
ra Republicana de Catalunya que, des de 
la Comissaria Delegada de la Generalitat 
de Catalunya a Tarragona i l'Ajuntament, 
intentaran governar i reconduir la revolu- 
ció. Tanmateix, un cop armades, aquestes 
organitzacions obreres, i principalment 
les del sector anarcosindicalista, ja no cer- 
caran l'ocupació del poder polític sinó el 
bandejament i la substitució del mateix 
per una nova organització social basada en 
l'administració obrera de l'economia. 

Un cop sufocada la rebel-lió militar a 
Catalunya i frustrat l'intent d'insurrecció 
de la guarnició de Tarragona, la primera 

preocupació dels comitès antifeixistes 
tarragonins serà la necessitat d'organitzar 
una força armada que havia de combatre 
la insurrecció en els llocs més propers on 
havia triomfat, és a dir a l'Aragó. Darrera 
d'aquesta preocupació prioritària i reco- 
neguda públicament, samagava un altre 
interès no declarat: la necessitat d'enviar 
lluny de la rereguarda a l'exèrcit i les for- 
ces dordre públic que, malgrat la seva 
declaració de lleialtat a la República i al 
Govern de la Generalitat continuaven 
despertant recels, restava un grup consi- 
derable que per la seva pròpia indefinició 
no podia gaudir de la confiança dels nous 
dirigents polítics i sindicals. Així doncs, el 
comissari de la Generalitat Lluís Mestres 
ordenarà la concentració a la ciutat de to- 
tes les forces d'ordre públic distribuides 
per les comarques tarragonines. Seguint 
lordre, a la caserna de Tarragona s'hi van 
aplegar prop de 176 guàrdies civils i 64 
carrabiners. 

Era necessari fer-los marxar, això sí, 
acompanyats, o millor dit vigilats per 
un estol de milicians armats. Entre el 23 
de juliol i inici de setembre, en diferents 
expedicions, la Columna de Tarragona 

quedarà formada per uns 750 soldats de 
lexèrcit, 200 efectius entre carrabiners i 
guàrdies civils i prop d'un miler de mi- 
licians procedents de la ciutat i les dife- 
rents comarques tarragonines. Les forces 
expedicionàries de Tarragona es dirigiran 
des de l'inici de l'operació cap al sud de la 
província de Saragossa, es posaran sota el 
comandament centralitzat de l'anarquista 
Antonio Ortiz i ocuparan Lécera, Montal- 
bàn i assetjaran Belchite. En aquesta línia 
sestabilitzarà el front fins a l'estiu del 1937. 

La marxa de les forces d'ordres públic 
cap al front d'Aragó deixava el control de 
la ciutat i de les poblacions de les comar- 
ques tarragonines en mans dels milicians 
armats. Així doncs, com a la resta de Ca- 
talunya, es desfermarà la violència revo- 
lucionària que a Tarragona, entre el 23 
de juliol i inicis de setembre, se centrarà 
especialment sobre eclesiàstics i membres 
dels partits d'extrema dreta, tradicionalis- 
tes i falangistes, en bona part persones no 
residents a la comarca i, per tant, no gai- 
re conegudes a la ciutat. El 28 de setem- 
bre, després de fer-se pública la notícia 
de l'ocupació total de Toledo per l'exèrcit 
rebel, seran detinguts i assassinats 29 ciu- 


tadans de Tarragona. Una acció repres- 
siva classista que afectava directament 
a persones significatives de la ciutat. La 
repercussió d'aquests assassinats serà una 
campanya de protesta de totes les forces 
polítiques i sindicals contra l'actuació 
dels escamots incontrolats d'escopeters. 
Les queixes comportaran que la repres- 
sió sigui menys frequent i torni a recaure 
especialment sobre eclesiàstics i algunes 
persones empresonades al vaixell que 
residien en comarques llunyanes. 

Paral-lelament a les queixes de bona 
part dels dirigents antifeixistes contra 
aquests assassinats, arribaven les notíci- 
es de l'avenç i de la violència exercida pel 
bàndol rebel. La columna de Yagúe que va 
sortir de Sevilla en direcció a Madrid, va 
deixar més de 4.000 morts a la ciutat de 
Badajoz. En aquesta situació de guerra, 
cal tenir en compte que el temor que ge- 
nerava la impunitat en la qual es movien 
els escamots d'escopeters més sanguinaris 
paralitzava qualsevol actuació dels parti- 
daris de l'exèrcit sollevat que hi podia ha- 
ver a la ciutat. 

Víctimes d'aquesta violència revolu- 
cionària, entre finals de juliol i desem- 


bre de 1936, seran occides 327 persones: 
86 eclesiàstics, 14 militars o forces d'ordre 
públic, 93 residents a Tarragona i comar- 
ca i 134 residents a la resta de comarques 
tarragonines. La intensitat d'aquesta vio- 
lència començarà minvar durant l'octubre 
de 1936 quan entraran en funcionament 
els Tribunals Populars de Tarragona. Fins 
al mes d'abril de 1937, aquest nous òr- 
gans de justícia processaran 147 persones, 
sobre les quals recauran 37 condemnes a 
mort, de les quals 10 seran executades (8 
eren militars partidaris del cop destat) i 27 
commutades per altres penes de presó. 

Altrament, Entre finals de l'estiu de 
1936 i inicis de l'estiu de 1937 es registra- 
ran a la comarca del Tarragonès les princi- 
pals transformacions revolucionàries. Atès 
que es tractava d'una revolució obrera, les 
actuacions tindran les seves consequències 
més significatives en l'àmbit de l'economia 
i del món del treball. 

Entre el 18 d'agost i el 30 de setembre 
de 1936, en primer lloc, es formalitzaran 
les actes d'intervenció de 166 empreses. 
Aquesta intervenció sindical comportava 
que l'empresa continuava sota la direcció 
del propietari o del gerent, però estava fis- 
calitzada pel Comitè Obrer de Control. En 


segon terme, es formalitzaran 45 empreses 
col-lectivitzades, és a dir, quan per la fugi- 
da o repressió dels patrons la direcció era 
gestionada directament pels mateixos tre- 
balladors. En darrer terme, es constituiran 
21 agrupaments, això és la concentració 
d'empreses d'un mateix ram que funciona- 
ran en un règim comú d'empresa col-lecti- 
vitzada. 
Per la seva banda, a mitjan de setembre 
de 1937 ja es comptabilitzaven prop de 400 
expropiacions de la propietat urbana, cases 
i pisos destinats a habitatge, generalment 
per l'expulsió o abandonament dels seus 
propietaris. Però, a més a més d'aquestes 
cases que s'havien expropiat, la Comissió 
Especial per a l'Administració de la Pro- 
pietat Urbana de Tarragona, presidida per 
un dirigent del Partit Obrer d'Unificació 
Marxista (POUM) i creada el 14 d'abril 
de 1937, municipalitzarà el 8096 dels habi- 
tatges del mercat de lloguer. La qual cosa 
significava que l'Ajuntament gestionava els 
lloguers a un preu taxat, descomptava les 
despeses i abonava el líquid al propietari. 
La propietat rústica també registrarà 
155 actes d'expropiació que afectaran a 814 
hectàrees del terme municipal. D'aques- 
ta superfície, prop de 137 hectàrees seran 


treballades per la Collectivitat Agrícola de 
Tarragona de la Societat de Treballadors 
de la Terra (UGT), un treball col-lectiu del 
qual viuran 31 famílies. 

Una altra de les actuacions que podem 
qualificar com a revolucionària serà la llui- 
ta contra l'atur forçós. Lany 1936, els efec- 
tes de la depressió econòmica mundial que 
afectaran Espanya i Catalunya coincidint 
amb els anys de la Segona República així 
com l'agreujament del problema agrari, tin- 
dran el seu ressò a la ciutat i registrarà més 
d'un 10 96 d'atur, sense cap tipus de subsidi 
ni d'ajut. Per a alleugerir les consequènci- 
es socials que provocava la desocupació i, 
també, per a mantenir enquadrats als atu- 
rats i d'aquesta manera assegurar lordre 
públic, tant des de la Comissaria Delegada 
de la Generalitat com des de l'Ajuntament 
de Tarragona es realitzarà un ingent esforç 
econòmic per a finançar la construcció 
d'unes obres públiques que havien d'ocu- 
par el màxim nombre dobrers aturats. En- 
tre agost i setembre de 1936, la Comissaria 
Delegada de la Generalitat donarà feina a 
755 treballadors. En el mateix sentit, la mit- 
jana d'obrers ocupats per l'Ajuntament de 
Tarragona arribarà a la màxima del mes de 
març de 1937, amb 923 obrers. Les obres 

se centraran en la construcció d'un camp 
d'aviació en el terme municipal de Vila-se- 
ca, el desenrunament del convent de Santa 
Clara, l'arranjament de l'Hospital de Sang 
i les excavacions a la zona de l'Amfiteatre. 

Deu dies després de la derrota a Ca- 
talunya dels militars rebels, el Govern de 
la Generalitat crearà el Consell de l'Esco- 
la Nova Unificada (CENU), l'organisme 
que s'havia d'encarregar d'estructurar una 
escola unificada, és a dir mixta, gratuita i 
laica. Ara bé, el principal problema amb 
què es trobaven les noves autoritats re- 
publicanes revolucionàries, fou que a les 
portes de la inauguració del curs 1936- 
1937, a més a més dels 1.300 nens que no 
tenien plaça escolar, s'havia de solucionar 
l'escolarització dels gairebé 2.000 infants 
que assistien als col-legis tutelats per les 
diferents congregacions catòliques, ex- 
pulsades i desaparegudes. El problema 
era realment era greu. Tanmateix, l'esforç 
per adequar antigues instal-lacions, crear 
noves escoles i nomenar nous mestres va 
possibilitar que cap al final del conflicte 
armat gairebé el total del cens escolar tin- 
gués garantida la plaça. 

Més enllà d'aquestes transformacions 

revolucionàries hi hauran altres signes 
en la percepció col.lectiva que denotaven 
que sestava vivent un procés revolucio- 
nari radical. Mentre sesborrava l'aparell 
simbòlic dels estaments benestants, la 
força real dels sindicats comportarà l'apa- 
rició i l'extensió d'un "ambient" obrer, 
amb unes conductes pròpies que durant 
uns mesos seran adoptades per altres sec- 
tors populars. Lapropiació de pisos o edi- 
ficis sencers per part de les organitzacions 
obreres amb l'objectiu d'instal-lar les seves 
seus transformarà, o millor dit, proleta- 
ritzarà l'estètica i l'atmosfera de la zona 
més aburgesada de la ciutat: la Rambla i 
els carrers adjacents. Entre d'altres, po- 
dem esmentar les ocupacions del convent 
de les Teresianes a la Rambla que serà la 
seu de la Casa del Poble UGT-PSUC, el 
collegi del Sagrat Cor del carrer August 
que serà ocupat pel POUM, el col.legi de 
Jesús i Maria del carrer Méndez Núfiez 
que esdevindrà el centre de la CNT-FAI. 
Les banderes amb els colors negre i ver- 
mell dels anarquistes o el vermell dels 
comunistes, així com les sigles CNT-FAL 
POUM, UHP, UGT i PSUC apareixeran 
des dels primers dies en el nucli de la vida 


ciutadana. Una eclosió de la imatgeria 
revolucionària que forçosament havia 
d'incidir en la percepció col-lectiva dels 
tarragonins. 

D'altra banda, durant els primers me- 
sos, la "moda" proletària serà seguida per 
amplis sectors de la població. D'una banda, 
els mateixos obrers abandonaran el vestit 
del diumenge que els apropava al gust bur- 
gés, per l'altra, la indumentària habitual 
dels dies feiners —gorra, granota blava, 
espardenyes...— serà adoptada per molts 
treballadors no manuals, per sectors de la 
petita i mitjana burgesia o per persones 
que sota aquesta disfressa revolucionària 
intentaven passar desapercebuts. 

Un altre signe de viure una situació 
revolucionària serà la desaparició de la 
cortesia, entesa com un conjunt de gestos 
simbòlics adoptats per una societat per 
a assumir la jerarquia i l'ordre social es- 
tablert. En aquest sentit es substituirà el 
tractament respectuós del "vos" o "vostè" 
pel "tu", i de la tradicional salutació de 
Adéu" pel laic "salut": 

La substitució de la toponímia religio- 
sai la retolació dels carrers amb noms més 
adients al republicanisme, que ja havia 


començat l'any 1931, ara continuarà amb 
denominacions més properes a la revolu- 
ció obrera. Esmentem, com a exemple, que 
el carrer la Unió sanomenarà Bonaventura 
Durruti, el Comte de Rius es canviarà pel 
nom del líder del POUM Joaquim Maurín, 
el carrer August per Francesc Ascaso o el 
carrer Major per Ferrer i Guàrdia. A més 
a més dels noms del carrers, la revolució 
també canviarà els noms relacionats amb 
el santoral que els pares posaven a molts 
dels nounats. En aquest sentit, seran fre- 
quents noms com Llibertat, Llibert, Ger- 
minal, Floral, Progrés, Urà, Alegria, Dur- 
ruti, Lenin i, fins i tot, Miliciano. 

Un altre signe serà els canvis en la fre- 
quència del matrimoni civil. Entre octubre 
de 1936 i setembre de 1937, l'índex de nup- 
cialitat augmentarà amb un registre de 326 
matrimonis civils. Però, a més, si l'edat mit- 
jana dels contraents durant els anys tren- 
ta oscil-lava al voltant dels 27,5 anys pels 
homes i 25 per a les dones, l'any 1937 l'edat 
mitjana dels homes baixarà als 23 anys i 
la de les dones se situarà al voltant dels 20 
anys. 

En relació al control dels proveiments, 
des dels primers moments les tradicio- 
nals xarxes de distribució passaran a ser 


controlades i dirigides per organismes 
de base local que assumiran l'abastament 
de la població, és a dir pels ajuntaments. 
Tant els comitès antifeixistes locals, pri- 
mer, com els ajuntaments, després, inten- 
taran resoldre la problemàtica dels pro- 
veiments. A Tarragona, des de l'agost de 
1936 fins a l'abril de 1937, la CNT man- 
tindrà un control gairebé absolut. Les 
existències inicials de la Comissió de Pro- 
veiments, a l'església de Sant Agustí, loca- 
litzada a la Rambla Pablo Iglesias —actual 
Rambla Vella—, es nodriran inicialment 
mitjançant la incautació de totes les par- 
tides d'articles de primera necessitat que 
en situació de trànsit es trobaven al moll i 
a l'estació del ferrocarril. D'aquesta mane- 
ra es podien intercanviar amb productes 
del camp que eren proporcionats pels co- 
mitès locals dels pobles de les comarques 
properes. Després, la Comissió de Prove- 
iments, amb un preu taxat, subministrava 
els queviures als botiguers els quals els 
venien finalment als consumidors. 

La Comissió de Proveiments contro- 
lada per la CNI, amb agents comercials 
propis, controlarà tota lexportació de 
productes de la terra i també la importa- 
ció de mercaderies connectant el port de 


Tarragona amb el port de Marsella. Amb el 
tràfic marítim d'aquest "pont de Marsella, 
des del mes d'octubre de 1936 fins a maig 
de 1937 seran importades 4.856 tones de 
queviures per a la població de Tarragona 
- uns 18 quilos/mes per persona -, 17.897 
tones que seran reembarcades pel provei- 
ment del País Basc, 2.394 tones pel Consell 
Municipal de Reus i 563 tones pel Consell 
General d'Aragó. Pel que fa a la comercia- 
lització al detall i per tal de controlar l'alça 
especulativa de preus dels comerciants, la 
CNT crearà la Cooperativa Popular, a l'es- 
glésia de Sant Joan. 


Dels Fets de Maig de 1937 al 15 de 
gener de 1939 


La configuració de dos blocs oposats en el 
si de l'antifeixisme —CNT-FAI i POUM, 
per una banda, i ERC, PSUC-UGT, ACR, 
UdR i EC, per l'altra—, que finalment sen- 
frontaran violentament durant els primers 
dies de maig de 1937, presentarà unes 
característiques pròpies en l'àmbit de les 
comarques tarragonines. A la ciutat de 
Tarragona el conflicte es visualitzarà en 
el monopoli cenetista de la conselleria de 

proveiments i el conflicte d'interessos que 
això representava amb el comerç local, re- 
colzat per la UGT i el PSUC. 

A Tarragona, els enfrontaments entre 
les forces antifeixistes del dia 6 registrats 
a la Rambla 14 d'abril causaran 10 morts: 
5 d'ERC, 4 de les Joventuts Llibertàries i 
l agent d'investigació. La nit del 6 al 7 se 
celebrarà una reunió entre totes les forces 
antifeixistes en la qual s'acordarà la fina- 
lització del conflicte i el lliurament de les 
armes per part dels cenetistes. Tanmateix, 
l'arribada a les tres del matí del dia 7 dels 
guàrdies d'assalt enviats pel Govern de 
València en direcció a Barcelona capgirarà 
totalment la situació. Els acords adoptats 
en la reunió del dia 6 esdevindran paper 
mullat i es desfermarà la represàlia contra 
els anarquistes. S'assaltaran els seus locals 
i la Cooperativa Popular de l'església de 
Sant Joan, 12 militants són assassinats i 30 
més resulten ferits. La repressió posterior 
serà àmplia, seran detinguts prop de 200 
anarquistes de Tortosa, més de 90 d'altres 
poblacions de les Terres de l'Ebre i 50 de 
Tarragona. Les consequències polítiques 
seran la dissolució del POUM, la pèrdua 
definitiva de la supremacia anarcosindica- 

lista i l'ascens hegemònic del PSUC a Ca- 
talunya i del PCE a l'Espanya republicana. 
Mentre que ERC, per la seva banda, veurà 
frustrat el seu objectiu de sobreposar-se a 
la convulsió inicial, atès que a més a més 
de contemplar la creixent influència dels 
comunistes, el Govern de la República ini- 
ciarà la progressiva absorció de les prin- 
cipals competències que atorgaven un po- 
der real a la Generalitat. 

Més enllà del conflicte entre els dife- 
rents partits i sindicats antifeixistes du- 
rant els Fets de Maig i del nou equilibri 
de forces que en resultarà fins el final de 
la Guerra Civil, a partir d'inicis d'estiu de 
l'any 1937 dos factors colpejaran la pobla- 
ció civil de la rereguarda: la fam i la por. 
Dues constants que aniran augmentant 
progressivament fins a torbar l'ànim de la 
societat tarragonina. Una pinça, formada 
per la fam i la por, que anirà pressionant 
cada vegada més fins a la desmoralització 
definitiva que es respirava a la rereguarda 
mig any abans del final del conflicte bè- 
lic. 

Els bombardejos sistemàtics sobre la 
població civil de la ciutat, que comença- 
ran el 17 de juny de 1937, seran massius 


i continus durant els darrers sis mesos 
de la guerra. En un mateix dia, els tarra- 
gonins podien anar cinc o sis vegades al 
refugi amb un total de sis hores sota ter- 
ra. El sentiments de pànic i el permanent 
estat de nerviosisme en què malvivia la 
població civil és indescriptible. Només 
ho saben amb certesa els que ho varen 
experimentar per si mateixos. L'objectiu 
de minar la resistència física i moral de 
la reraguarda mitjançant els atacs aeris 
sobre la indefensa població civil s'havia 
aconseguit en bona part. La por desfer- 
mada per les bombes provocarà la fugida 
de molts ciutadans i el pànic desmora- 
litzarà progressivament una societat que 
acabarà anhelant la fi de la guerra. Només 
la ràpida construcció d'una xarxa de refu- 
gis antiaeris va permetre que el nombre 
de víctimes no fos superior. Malgrat tot, 
l'acció indiscriminada de l'aviació feixista 
Va provocar 230 víctimes mortals, 15 dels 
quals eren menors de 14 anys, i més de 
400 ferits, cal recordar que la ciutat no te- 
nia gaire més de 30.000 habitants. 

D'altra banda, la fam. Des de l'octubre 
de 1937 fins al final de la guerra sobserva- 
rà un progressiu empitjorament de l'abas- 


tament de la ciutat. La distribució de que- 
viures per part dels organismes oficials es 
reduirà considerablement fins a situar-se, 
durant molt de temps, per sota dels mínims 
que asseguren la subsistència. A partir del 
mes de maig de 1938, llevat del raciona- 
ment esporàdic d'unes mínimes quantitats 
de llenties, cigrons, arròs i pèsols, gairebé 
només es lliurarà farina per l'elaboració del 
pa. Per tant, la població, per assegurar-se 
la subsistència al marge del sistema oficial 
establert, havia d'adquirir els aliments al 
mercat negre, pagant uns preus desorbitats 
o recórrer a la barata com a sistema d'in- 
tercanvi. 

Lany 1938, entre finals de juliol i prin- 
cipis de novembre de 1938, mentre es llui- 
tava aferrissadament a la batalla de l'Ebre, 
l'Exèrcit Popular ja enquadrava tots els 
homes útils de les lleves de 1922 al 1941, 
és a dir, des de la quinta del biberó fins els 
homes madurs de 40 anys. A la rereguar- 
da, els bombardeigs aeris, l'agreujament de 
escassetat de les subsistències, la proble- 
màtica que comportava atendre un allau 
de refugiats i la massiva mobilització mi- 
litar seran els factors que derroten la rere- 
guarda uns quants mesos abans de l'entra- 
da de l'exèrcit franquista. Perduda ja tota 
esperança de victòria, entre la població ja 


no quedaven forces per a continuar resis- 
tint, només es desitjava la fi de la guerra, 
encara que aquesta, per a molts, comportés 
la derrota i en molts casos l'exili. 

El 15 de gener de 1939 l'exèrcit fran- 
quista ocupava Tarragona i quatre dies 
més tard ja havien traspassat l'última resis- 
tència republicana a la comarca establerta 
al llarg de la línia del riu Gaià. La guerra 
s'havia acabat, començava una ferotge re- 
pressió i un llarg i fosc període de quasi 40 
anys de dictadura. 

IMATGES DE REVOLUCIÓ I 


GUERRA CIVIL A TARRAGONA 


Convent de Santa Clara després de ser cremat el dia 21 de juliol de 1936. 

Cap a les tres de la tarda del dimarts 21 de juliol arriba- 
ven a Tarragona uns camions identificats amb les sigles 
CNT- FAI carregats amb milicians armats, encara exaltats 
per la sang vessada pels carrers de Barcelona en la lluita 
contra els militars rebels. Després d'alliberar tots els presos 
comuns reclosos a la Presó de Pilats, l'atenció dels milici- 
ans es dirigirà contra un altre símbol dopressió, l'Església, 
físicament representada en l'espai urbà pels edificis religi- 
osos: esglésies i convents. El convent de Santa Clara, situat 
a l'entrada de la carretera de Barcelona, on actualment es 
localitza l'Hotel Imperial Tàrraco, serà el primer en ser sa- 
quejat i incendiat, després de ser evacuat per les monges. 
Segons els testimonis de l'època no es pot parlar de la par- 
ticipació de masses populars sinó de l'acció de petits grups 
exaltats, acció a la qual alguns ciutadans assistiran expec- 
tants i encuriosits, amb uns sentiments que aniran des de la 
complaença i l'aprovació fins el rebuig no confessat i la por. 


b Milicians armats desfilant per carrer Comte de Rius en direcció a la 
Rambla 14 d'abril, setembre de 1936. 


Guàrdies civils saludant amb el puny en alt en direcció al front d'Aragó, 
passant per la Rambla 14 d'abril, juliol de 1936. 

Malgrat la neutralitat inicial davant del sollevament mili- 
tar a Tarragona, les autoritats antifeixistes desconfiaven de 
l'actitud i la lleialtat dels oficials i de les forces d'ordre pú- 
blic. Per tant, el 24 de juliol, acompanyats i vigilats per mi- 
licians armats, els guàrdies civils i els carrabiners partiran 
cap al sud de la província de Saragossa, el lloc més proper 
en què havia triomfat la rebel-lió. 

La Comandància de Tarragona del Tercer Terç de la 
Guàrdia Civil, sota les ordres del Tinent Coronel Arsenio 
Cabanas, comptava a la ciutat amb una força integrada per 
9 brigades, 6 sergents, 14 caporals i 127 guàrdies. A més 
a més, en la resta dels pobles de la comarca, 3 caporals i 
18 guàrdies civils es distribuien entre El Morell, Torredem- 
barra i Vila-seca. En total, prop de 180 efectius, als quals 
s'hi afegien 64 membres del Cos de Carrabiners, marxaran 
en direcció a Alcanyís. 


hp Milicians armats desfilant per la Rambla 14 d'abril, setembre de 
1936. 


A 


Lalcalde de Tarragona, Joaquim Fort (ERC) en el centre de la imatge, acompa- 
nyat d'altres milicians, davant del Banc d'Espanya, abans de marxar per anar 
a visitar la columna Tarragona que opera al sud de la província de Saragossa, 
agost de 1936. 

Fins a finals de 1936, la Columna Tarragona, amb gairebé 
dos milers d'homes, depenia per al seu avituallament del 
cordó umbilical que la unia a la ciutat. Els comitès locals, 
especialment el Comitè Antifeixista de Tarragona, tenien 
cura de tots els serveis d'intendència i de sanitat i diàri- 
ament sortien camions de queviures per a alimentar tot 
aquell contingent expedicionari. Des de les pàgines de la 
premsa es recollirà que els serveis de queviures són força 
bons i que només es troba en falta el cafè. Per a poder en- 
degar tot aquest ajut, els comitès antifeixistes de les comar- 
ques tarragonines constituiran un Comitè de Proveiments 
format per representants dels comitès de Tarragona, Reus 
i Tortosa, amb seu central a Ca l'Agustí, l'antiga església de 
Sant Agustí de la Rambla Pablo Iglesias, actual Rambla Ve- 
lla. 


pb La cavalleria de les milícies del Partit Obrer d'Unificació Marxista 
(POUM) passant per davant de la Casa del Poble, convent de les 
Teresianes, a la Rambla 14 d'abril, setembre de 1936. 


i Ni ta 


Pas de les Joventuts Socialistes de Catalunya per la Rambla 14 d'abril durant la 
manifestació del 6 d'octubre de 1936. 

Lescassa formació, el profund arrelament d'una societat 
masclista tant a la família com en el món laboral, així com 
la influència de l'església catòlica i el paper que aquesta 
atorgava a les dones, configuraven una tradicional divisió 
de gèneres que difícilment es podia capgirar en tan poc 
temps. 

En aquest sentit, l'actuació de la dona catalana i tarra- 
gonina, tot i que molt important, cal considerar-la més en 
funció de la situació de guerra i de les necessitats que la 
mateixa comporta. El protagonisme femení s'ha d'entendre 
com a transitori en una situació especial, en un període de 
revolució i de guerra. 

El clima revolucionari afavorirà la participació femeni- 
na en l'àmbit polític i sindical i les necessitats que com- 
portarà el conflicte bèl-lic possibilitaran que les dones ul- 
trapassin les tradicionals funcions assignades en l'esfera 
domèstica. 

La mobilització en la lluita antifeixista permetrà la 
constitució d'agrupacions femenines dels diferents partits 
i sindicats que assumiran tasques auxiliars i de suport com 
l'ajut als combatents, els serveis sanitaris, l'assistència so- 
cial, les campanyes de solidaritat o l'atenció als refugiats. 


hp Milicians i milicianes uniformats del POUM desfilant per la Rambla 
14 d'abril, setembre de 1936. 


Pas dels afiliats al PSUC - UGT per la Rambla 14 d'abril durant la manifestació 
del 6 d'octubre de 1936. 

Un dels signes externs més visibles que defineix la condi- 
ció social és la indumentària. La gorra, la granota blava i 
l'espardenya són elements comuns del vestit del treballa- 
dor manual que el distingien de la resta de treballadors de 
"coll blanc" —oficinistes, empleats de banca,...— i de les 
altres capes socials. Enmig de les transformacions socials 
que imposa la revolució obrera, la "moda" proletària serà 
seguida per amplis sectors de la població en els primers 
mesos. Els aspectes més cridaners d'aquesta superficial re- 
volució del vestit tindran la seva rèplica en l'aparició d'al- 
gunes veus crítiques. En l'article "Cal retornar al bon gust" 
el periodista Lluís de Salvador defensarà que la Revolució 
i el nou ordre social que es va creant no exclouen l'estètica 
ciutadana i d'altra banda argumenta que el retorn dels ves- 
tits, abrics i capells ha de permetre que els obrers del ram 
tèxtil es puguin guanyar el sou. 


pb Milicians i milicianes uniformats de les Joventuts Socialistes Uni- 
ficades de Catalunya (JSUC) desfilant per la Rambla 14 d'abril, 6 
d'octubre de 1936. 


Membres del sindicat Centre Autonomista de Dependents del Comerç i de la 
Indústria (CADCI), a la manifestació del dia 6 d'octubre de 1936. 

En els primers dies d'eufòria revolucionària el paisatge urbà 
canviarà radicalment: noves seus ocupades per les organit- 
zacions obreres situades en les zones burgeses de la ciutat, 
pancartes, consignes, cartells,... Ràpidament, la iconografia 
de la falç i el martell o el roig i negre anarquista de les orga- 
nitzacions obreres revolucionàries eclipsarà altres símbols 
d'identificació més popular com la senyera catalana o la 
bandera tricolor de la república. 

El Centre Autonomista de Dependents del Comerç i de la 
Indústria (CADCI) serà l'únic sindicat catalanista que hi 
havia el juliol de 1936, amb uns 300 afiliats i decidirà la 
seva adhesió a la UGT el 12 d'agost de 1936. 

Estat Català, partit independentista, per la seva banda, 
amb un esforç per superar la seva escassa implantació a 
la ciutat, celebrarà dos mítings comptant amb la presència 
del secretari general Joan Torres i la col-laboració femenina 
de Maria del Carme Nicolau. 


b Milícies armades d'Estat Català desfilant per la Rambla 14 d'abril, 6 
d'octubre de 1936. 

Comitiva fúnebre de l'enterrament d'un milicià del PSUC caigut al front d'Aragó 
passant pel passeig Pi i Margall, antic passeig de les Palmeres, octubre de 1936. 

Durant els primers mesos, cada enterrament dels milicians 
morts al front d'Aragó es convertia en una gran manifesta- 
ció de totes les forces antifeixistes. Tot i que el 16 d'agost el 
Comissari de la Generalitat, Lluís Mestres, ordenarà al cap 
de la columna expedicionària de Tarragona, tinent coronel 
Mena, que s'abstingui de traslladar a la ciutat els cadàvers 
dels soldats o milicians morts en campanya disposant el 
seu enterrament en els cementiris més propers al front, 
els primers enterraments esdevindran espectaculars, amb 
la participació de bandes de música i la creació d'un marc 
ple de simbologia antifeixista i revolucionària. Cap al mes 
de novembre, però, l'augment dels caiguts al front d'Aragó 
desaconsellarà continuar amb aquests enterraments multi- 
tudinaris per la dificultat del trasllat dels cadàvers i l'efecte 
desmoralitzador que podia comportar. 


pb Comitiva fúnebre de l'enterrament d'un milicià del PSUC caigut al 
front d'Aragó en direcció al carrer Àngel Guimerà, antic carrer Sant 
Agustí, octubre de 1936. 


Míting unitari de UGT-PSUC i CNT-FAI celebrat a la plaça de toros de Tarra- 
gona, 8 de novembre de 1936. 

Una vegada derrotada la rebel-lió militar i en plena eufòria 
d'una revolució marcadament obrera, els únics interlocu- 
tors vàlids del poder que està al carrer i en els centres de 
producció són la CNT i la UGT. Entre els mesos d'agost 
i octubre de 1936 ambdues sindicals registraran l'entrada 
d'un allau de nous afiliats. D'una banda, per la sindicació 
obligatòria decretada i, per l'altra, per l'adhesió de les di- 
ferents societats i entitats obreres autònomes a la UGT o 
bé a la CNT. A Tarragona, el 9096 de la població activa va 
quedar afiliada: 4.685 a la UGT i 2.600 a la CNT. Lentra- 
da massiva de nous afiliats tindrà efectes negatius sobre les 
reduides estructures organitzatives de les centrals tarrago- 
nines. Treballadors que sempre havien contemplat amb in- 
diferència i escepticisme l'acció sindical o que fins i tot eren 
contraris a les transformacions socioeconòmiques revolu- 
cionàries, havien de ser controlats pels vells militants que 
prou feina tenien per gestionar tot el poder que requeia en 
les seves mans. 


h Míting unitari de UGT-PSUC i CNT-FAI celebrat a la plaça de toros 
de Tarragona, 8 de novembre de 1936. 

Intervenció d'Àngel Estivill, dirigent del PSUC, en el míting celebrat a la plaça de 
toros de Tarragona. També varen participar J. Joan Domènech, conseller de Pro- 
veiments de la Generalitat de Catalunya, Mariano R. Vàzquez, secretari regional 
de la CNT, Jordi Benajam (UGT), Lluís Gatell (PSUC) i Àngel Martínez Novella 
(CNT), 8 novembre de 1936. 

Des de finals de juliol i fins a mitjan d'octubre de 1936 els sin- 
dicats obrers locals, sense substituir-lo, esdevindran leix del 
poder. La UGT seguirà mantenint, com abans del 19 de juliol 
de 1936, una estructura organitzativa més cohesionada que 
la CNT. Els dirigents ugetistes gairebé ocuparan els mateixos 
càrrecs durant tot el període, en el qual destaca, especialment, 
el ferroviari Josep Catalàn Villaescusa que serà conseller mu- 
nicipal, secretari de la Federació Local i després de la Comar- 
cal fins el 25 de setembre de 1938. L'oficinista Jesús Asensio 
Torres que exercirà com a secretari d'Organització fins al final 
de la guerra, mentre que lempleat de banca Esteve Roselló 
Martí ocuparà la Secretaria d'Administració. Cal esmentar 
també, el funcionari municipal Josep Bru Sans que serà secre- 
tari del Comitè Comarcal i posteriorment tindrà cura de les 
finances del sindicat. A diferència de la CNT, llevat de la forta 
personalitat de Catalàn que és ferroviari, la resta de càrrecs 
són ocupats per "treballadors de coll blanc', és a dir oficinistes 
i empleats. 

A la Federació Local de Tarragona de la CNT, ocuparan 
el càrrec de secretari l'operari de la CAMPSA Marià Moragas 
Dolores, Ferran Lazcoz Montserrat i Serafí Castelló Pena. 
Altres militants significats seran el ferroviari Jesús Doz, el 
paleta Josep M. Alomà Sanabres, el mariner Agustí Bujàn 
Vilas, els ferroviaris Emili Prufionosa Aycart i Francisco Te- 
jero Giménez i el cambrer Josep Caixal Llauradó. La presèn- 
cia de ferroviaris entre els líders de la CNT era notòria. 


b Intervenció en el míting de l'anarcosindicalista Mariano Rodríguez 
Vàzquez, conegut per Marianet, dètnia gitana, que va ser secretari 
regional de Catalunya de la CNT, 8 de novembre de 1936. 

La cavalleria de les milícies del Partit Obrer d'Unificació Marxista (POUM) a la 
cruilla del carrer Joaquim Maurin, antic Comte de Rius, i la Rambla 14 d'abril, 
setembre de 1936. 

El Partit Obrer d'Unificació Marxista (POUM) de Tarra- 
gona organitzarà 23 mítings entre el 3 de setembre i el 31 
de gener de 1937. Llevat de la participació puntual d'An- 
dreu Nin, secretari general, i de VVilebaldo Solano, secreta- 
ri general de les Joventuts Comunistes Ibèriques, l'activitat 
propagandística del POUM anirà a càrrec de dos militants 
locals: els mestres Ricard Garriga i Josep Vilar. Del primer 
registrem la seva participació en 14 mítings i el segon in- 
tervindrà en 12 actes. Aquests dos homes també tindran 
cura de la direcció i redacció del setmanari Acció, portaveu 
del POUM. Més en segon terme, cal assenyalar la col-la- 
boració del pintor Miquel Olivé i del paleta Josep Pechs, 
conseller municipal d'Incautacions. En els seus mítings el 
POUM, com d'altres forces antifeixistes, també haurà de 
recórrer a les seves militants, com Maria Muntané i Pilar 
Santiago. L'activitat propagandística del POUM demostra 
lexistència d'un partit reduit però molt disciplinat, en el 
qual quatre homes es multipliquen a ells mateixos per co- 
brir tot l'espai de les comarques tarragonines. 


pb Concentració de militants del POUM per assistir al canvi de placa 
amb el nou nom de Joaquim Maurin, substituint el de Comte de 
Rius, 15 de novembre de 1936. 


al 7 


l : -$ AF se, 
lles Ra 


Li 


A 
Reunió de Josep Tarradellas i altres membres del nou Consell de la Generalitat 
amb el dirigents locals antifeixistes, 29 de setembre de 1936. 

El 29 de setembre de 1936, la constitució del nou Consell de 
la Generalitat amb la participació de totes les forces antifei- 
xistes i la dissolució del Comitè Central de Milícies Antifei- 
xistes de Barcelona significà el principi de la fi dels comitès 
locals. Lendemà, després d'una atzarosa visita a Lleida, el 
president del nou Consell de la Generalitat, Josep Tarrade- 
llas (ERC), acompanyat de cinc consellers més —Miquel 
Valdés (PSUC), Andreu Nin (POUM), Joan P. Fàbregas 
(CNT) i Josep J. Domènech (CNT)— visitarà Tarragona i es 
reunirà amb el Comissari de la Generalitat, Lluís Mestres, i 
el Consell Executiu del Comitè del Front Antifeixista de la 
ciutat. L'objecte oficial de la reunió era tractar el tema de com 
es valoraven els productes agrícoles i ordenar el proveiment 
dels fronts de lluita. Però el que realment cercava l'àmplia 
representació barcelonina era el reconeixement per part dels 
dirigents locals de l'autoritat i de l'acció de govern del nou 
Consell de la Generalitat i, sobretot, el compromís d'acatar 
les seves disposicions, és a dir, acabar d'una vegada amb la 
dispersió i l'atomització que suposava lexistència de múlti- 
ples òrgans de poder autònoms. 


b Intervenció del secretari general del POUM, Andreu Nin, en el mí- 
ting celebrat al Saló Modern, destaca la imatge de les milicianes uni- 
formades que fan guàrdia d'honor, 15 de novembre de 1936. 


Desfilada de soldats de l'exèrcit republicà per la Rambla 14 d'abril, 21 de novem- 
bre de 1936. 


44 


Les suspicàcies dels dirigents polítics i dels caps de les milí- 
cies front els oficials de carrera seran la causa d'una imme- 
diata sèrie de substitucions, quedant molts d'aquests ofici- 
als sense comandament efectiu. El coronel Angel Martínez 
Pefialver, primer cap de la columna, deixarà el comanda- 
ment de la mateixa el 29 de juliol i cessarà com a Governa- 
dor Militar de Tarragona el 25 d'agost. El seu substitut, el 
tinent coronel Mariano Mena Burgos comandarà les forces 
tarragonines només entre el 29 de juliol i el 21 d'agost. 

En una relació nominal, signada el 7 de setembre de 
1936 pel coronel comandant militar es detalla la situació 
dels 64 caps i oficials que integraven el regiment de Tar- 
ragona. Entre els que han abandonat els seus destins i els 
detinguts es registren 18 militars, això és un 2896 de lesta- 
ment castrense. En concret estaven retinguts a disposició 
de les autoritats antifeixistes 1 coronel, 1 tinent coronel, 1 
comandant, 2 capitans, 3 tinents i 1 alferes. D'altra banda, 
havien abandonat llurs destins 1 comandant, 4 capitans i 3 
tinents. Per tant, doncs, les sospites dels dirigents polítics 
i sindicals sobre la conducta dels militars tenia els seus fo- 
naments. 


p Desfilada amb les despulles del dirigent anarquista Bonaventura 
Durruti pel carrer Julià Nougués, antic carrer de Sant Francesc, 21 
de novembre de 1936. 


Banderes de diferents organitzacions antifeixistes davant de la Casa del Poble 
PSUC - UGT, antic col.legi de la Teresianes, 8 de març de 1937. 

Les dones seran molt presents i actives en associacions de 
solidaritat com Socors Roig Internacional, la Centúria Flo- 
real de les Joventuts Llibertàries i el Socors Roig del POUM. 
Entitats que tindran més de 2.000 membres d'ambdós sexes 
repartits entre els diferents comitès locals de la comarca. 
Campanyes com el "Dia de Madrid", "Pro ajut a Eushadi", 
"Recollida de roba d'hivern pels combatents" o el "Segell 
Pro-Infància" demostren, d'una banda, la solidaritat d'una 
part de la població que contribuí en la mesura de les seves 
possibilitats i, per l'altra, l'activitat desplegada per les dones 
de la rereguarda. 

Un altre dels àmbits en què la participació de les do- 
nes de Tarragona serà molt important serà l'actuació en el 
Comitè d'Ajut al Refugiat. Dels primers 300 infants proce- 
dents de Madrid que seran rebuts en els primers mesos de 
guerra, es passarà als 2.000 refugiats de l'any 1937 i, el mes 
d'agost de 1938, ja es registrarà la presència de 8.000 refugi- 
ats a Tarragona, és a dir, un 2696 del total de la població que 
residia a la ciutat. Cal reconèixer l'ingent esforç realitzat 
per un poble que, en la mesura de les seves limitades possi- 
bilitats, intentarà resoldre els problemes d'alimentar, vestir 
i donar allotjament a una gran massa de refugiats que, a 
finals de 1938, representava un terç de la població total de 
Catalunya. Aquí, el paper de la dona va ser essencial. 


hp Comitiva fúnebre per l'enterrament d'un milicià del PSUC caigut al 
front passant per la Via de l'Imperi, desembre de 1936. 

Bandera de Socors Roig Internacional de Tarragona, al seu pas per la Rambla 14 
d'abril, 1 de març de 1937. 

L'octubre de 1936 es constituirà a Tarragona el Comitè Local 
del Socors Roig Internacional (SRI) amb l'assistència de re- 
presentants de UGT, PSUC, ERC, ACR, JSU, EC, IR i UdR. 
Entre octubre de 1936 i març de 1937, la militància d'aquest 
organisme passarà de 1.400 a 1.900 afiliats i sorganitzaran 
diferents comitès locals en els pobles de la comarca. 

Entre els mesos d'octubre de 1936 i febrer de 1937, el SRI 
traslladarà a Madrid 25 tones de mercaderies, entre robes i 
aliments, organitzarà sessions de cinema al Teatre Tarragona 
i diferents festivals per comprar una ambulància. Durant el 
mes de març de 1937, la campanya d'ajut a Madrid, capital 
emblemàtica de la lluita antifeixista, tindrà l'objectiu de pal- 
liar els greus problemes que plantejava l'abastiment d'una 
ciutat molt populosa, pràcticament assetjada per l'exèrcit 
enemic. Però, en el rerefons de la campanya hi havia una 
altre objectiu menys evident però igualment important: 
conscienciar les tranquil-les poblacions de la reraguarda en 
el sentit que la guerra no es decidia exclusivament en les llu- 
nyanes línies del front sinó que tot el dramatisme i la des- 
trucció inherents a la confrontació bèl-lica també fuetejaven 
les ciutats i, per tant, la població civil. 

El "Dia de Madrid", es celebrarà l'1 de març de 1937. La 
llista de donatius restarà oberta fins a finals de març i acon- 
seguirà aplegar més de 50.000 pessetes. 


pb Comitiva fúnebre per l'enterrament d'un milicià del PSUC caigut al 
front passant pel Camp de Mart, desembre de 1936. 

Representants del Sindicat de Banca demanant la unitat d'acció entre la UGT i la 
CNT, al Balcó del Mediterrani, febrer 1937. 

Dos dies més tard de l'ocupació de Màlaga el 8 de febrer 
de 1937, hi haurà una manifestació de les joventuts anti- 
feixistes, integrades per les Joventuts Socialistes Unificades 
de Catalunya, Joventuts d'Esquerra Republicana de Cata- 
lunya, les joventuts d'Estat Català i les joventuts de la Unió 
de Rabassaires. Són absents les Joventuts Llibertàries i les 
Joventuts Comunistes Ibèriques del POUM. Només porten 
tres pancartes unitàries: "Volem un sol Govern: el de la Ge- 
neralitat, "Exigim mobilització general, servei obligatori i 
comandament únic" i "Comandament únic i disciplina. 
Una comissió de la manifestació serà rebuda pel comissari 
de la Generalitat, Joaquim Fort. El 25 de febrer hi ha una 
altra manifestació dels joves antifeixistes, aquesta vegada, 
però, desfilen correctament formats i marxen marcialment 
al so de tabals. No porten tampoc cap ensenya partidista 
i les pancartes unitàries continuen en la mateixa direcció: 
"Exèrcit Popular, "Comandament únic" i "Servei militar 
obligatori". 


hp Manifestació unitària de les joventuts antifeixistes al Balcó del Me- 
diterrani per demanar la creació d'un Exèrcit Popular, 25 de febrer 
de 1937. 

Recepció, a la seu de la Comissaria Delegada de la Generalitat de Catalunya a 
Tarragona, al Conseller de Proveiments de la Generalitat de Catalunya, Josep 
Joan Domènech, el segon començant per la dreta, al costat de l'alcalde Joaquim 


Fort i el comissari Lluís Mestres, assegut a l'esquerra, novembre de 1936. 

El 8 de març de 1937, a la tribuna d'honor presidien la 
desfilada el Conseller de Treball i Obres Públiques de la 
Generalitat en representació del PSUC, Miquel Valdés i 
el comissari de la Generalitat, Joaquim Fort, d'ERC. En el 
transcurs de la manifestació una esquadreta de trimotors 
de la base de Reus sobrevolà la Rambla llençant propagan- 
da de l'acte. 

El capgirament de la imatge d'aquesta desfilada respec- 
te de les concentracions de milicians que marxaren cap al 
front set mesos abans és total. A més dels soldats i dels cos- 
sos armats, sembla com si s'hagués concentrat a la Ram- 
bla tots aquells grups professionals de la ciutat que porten 
uniforme, fins i tot, els zeladors. Lescenografia, preparada 
des dels centres de poder controlats pels homes d'ERC i 
del PSUC esdevé una demostració de força amb un doble 
objectiu: en primer lloc, el reforçament en l'opinió pública 
de l'exigència de crear un exèrcit potent, únic i disciplinat, 
per l'altra, intimidar els que es resisteixen o es mostren re- 
ticents a la militarització, és a dir la CNT i el POUM, els 
defensors dels milicians voluntaris. 


b Joaquim Fort, alcalde de Tarragona, s'adreça a la multitud congre- 
gada per donar suport a la creació d'un exèrcit regular i sota un co- 
mandament únic a la Rambla 14 d'abril, 8 de març de 1937. 


Pas de la pancarta "Una sola bandera", portada per dues dones en la manifesta- 
ció a favor de l'Exèrcit Popular, 8 de març de 1937. 

Tot i que els articles de la premsa tarragonina en que es 
demana crear un exèrcit popular, disciplinat i amb coman- 
dament únic, comencen a aparèixer a mitjans de novembre 
de 1936, la campanya esdevindrà molt més forta a partir de 
la caiguda de Màlaga el 8 de febrer de 1937. Els articles pu- 
blicats a Endavant o a Llibertat van elevant el to del seu dis- 
curs. Amb títols com "Màlaga ja no és nostra" o "De cara a 
la guerra no s'hi val fer el viu" sestimularà la incorporació 
de les lleves i s'arribarà al punt d'exigir que es declari com 
a facciós a tot aquell que no s'incorpori i sigui immedi- 
atament afusellat sense formació de causa. La campanya 
també demanarà la col-laboració de la dona, no com a llui- 
tadora o amb una funció supletòria a la reraguarda, sinó 
com a inductora compromesa i ferma partidària d'exigir als 
homes del seu voltant totes les responsabilitats que com- 
portarà la situació de guerra, com es veu en la pancarta de 
la imatge de la dreta: "Les dones antifeixistes demanen que 
tots els homes útils vagin a la guerra, nosaltres suplirem els 
seus llocs de treball i cuidarem els seus fills" 


b Desfilada d'un grup de dones antifeixistes davant la tribuna d'auto- 
ritats a la Rambla 14 d'abril, 8 de març de 1937. 


Banda de música tocant davant de la Casa del Poble PSUC - UGT, antic col-legi 
de la Teresianes, 8 de març de 1937. 

El moment àlgid de la campanya per la creació d'un Exèrcit 
Popular tindrà lloc en la gran manifestació del diumenge 
8 de març. La desfilada per la Rambla estava integrada en 
el segient ordre: secció motoritzada de la Conselleria de 
Serveis Públics, banda del 2on Regiment, secció armada 
de l'aviació de guerra, 2on Batalló del 2on Regiment, for- 
ces d'artilleria del Servei de Costes, carrabiners, Guàrdia 
Nacional Republicana, guàrdies d'assalt i policia, esquadró 
de cavalleria de guarnició a Reus, ambulàncies de guerra, 
guàrdia municipal nocturna i rural, cos de bombers, guàr- 
dia urbana i zeladors, Creu Roja, infermeres, practicants, 
metges i tot el personal sanitari auxiliar. És a dir, tota la 
Rambla curulla d'uniformes i de marxes marcials, amb 
l'única bandera de la República, un gran escut de Catalu- 
nya i la bandera de l'Exèrcit Popular Català. Totes aquestes 
insígnies sota la guàrdia d'honor d'un grup d'antics milici- 
ans, evidentment, uniformats. 


b Manifestació a favor de la creació d'un exèrcit regular pas- 
sant per davant de la Casa del Poble, convent i col-legi de 
les Teresianes, a la Rambla 14 d'abril, 8 de març de 1937. 
Sobserva el mural de Stalin en la façana de l'antic convent. 


IMATGES DE VIDA QUOTIDIANA DURANT 
LA GUERRA CIVIL A TARRAGONA 


Imatge de veremadors al voltant de Tarragona, setembre de 1936 

Seguint el procés de transformacions revolucionàries, en 
el terme municipal de Tarragona, entre els mesos d'agost i 
setembre, saixecaran 155 actes d'incautació de la propietat 
rústica que afectaran unes 814 Ha. de terres de conreu, de 
les quals unes 225 Ha., corresponen a bosc i pastures. La 
Societat de Treballadors de la Terra (UGT) de Tarragona, 
que enquadrava una bona part dels 1.571 jornalers que hi 
havia a la ciutat signarà 111 actes d'apropiació de la terra 
que representen una superfície de 660 Ha., amb 29 masos, 
3 masiesi 1 xalet, amb la justificació de l'abandonament de 
la terra per part del propietari. En segon terme, el Sindicat 
Agrícola de Tarragona, controlat per la Unió de Rabassai- 
res, realitzarà 39 incautacions amb un total de 152 Ha. Les 
incautacions d'ambdues entitats obreres agrícoles seran 
seguides de molt lluny per només 5 actes d'apropiació de 
terres de la CNT amb una extensió que no arriba a les 2 Ha. 
Així doncs, el protagonisme de les diferents organitzacions 
en el procés expropiador demostra una hegemonia clara de 
la UGT i una presència gairebé nul-la de la CNT entre els 
treballadors de la terra. 


p Dues noies veremant als voltant de Tarragona, setembre de 1936. 


Trasllat de botes amb carros de tracció animal, octubre de 1936. 


62 


Com a consequència dels bombardeigs aeris, a partir de 
lestiu de l'any 1937 comença a desaparèixer la importació 
d'aliments a través del port i les necessitats de la guerra di- 
ficulten cada cop més el transport de queviures per carre- 
tera i ferrocarril. Per tant, un dels pocs articles de consum 
que depenien exclusivament de la producció autòctona 
era el peix. Per evitar l'augment abusiu, la Conselleria de 
Proveiments de la Generalitat publicà l'Ordre que regula- 
va el preu màxim de venda. La resposta dels afectats fou 
contundent: els pescadors es van negar a sortir a pescar 
i les venedores de peix del mercat es declararen en vaga. 
Les queixes inicials entre compradors i venedors aviat es 
convertiren en un gran aldarull enmig del mercat. El dia 28 
d'agost de 1937 l'Ajuntament decidirà confiscar les llotges 
de peix establertes al barri marítim del Serrallo assumint 
la seva administració i control mitjançant un representant 
del municipi. La mesura adoptada serà rebutjada pels pes- 
cadors, els quals, representats per la Societat de Defensa 
Marítima (UGT), es tornaran a declarar en vaga els dies 6 i 
7 de setembre i quan retornen a la feina donen l'ordre de no 
portar el peix a les llotges intervingudes, desviant les cap- 
tures cap a altres platges del litoral. El conflicte s'allargarà 
fins el final de la guerra. 


b Subhasta de peix al Serrallo, octubre de 1936. 

Activitat de càrrega i descarrega al Port de Tarragona, juliol de 1936. 

Des del mes d'octubre de 1936 fins al mes de maig de 1937, 
la Conselleria de Proveiments de l'Ajuntament de Tarra- 
gona, dirigida per Salvador Rueda de la CNT, gestionaran 
l'abastiment de la ciutat i controlaran l'exportació i la im- 
portació de queviures realitzada des del port. Sestablirà 
un pont comercial entre els ports de Marsella i de Tarra- 
gona. Durant els nou mesos de gestió cenetista una part 
important de les mercaderies importades foren lliurades a 
preu d'origen a les forces de l'exèrcit de la plaça i del front, a 
l'Hospital de Sang, als menjadors populars i al proveiment 
dels refugiats. En aquest sentit, sense que la Conselleria de 
Proveiments obtingués cap benefici es van lliurar 97.746 
Rgs. de patates, 14.545 Lgs. de sucre, 74.613 hgs. de fesols, 
266 caixes de llet, 2.538 Xgs. de cigrons, 11.515 Rgs. de ba- 
callà i 3.295 dotzenes dous. 

A França, agents que treballaven per la Conselleria 
compraven amb francs i molt per sota del seu valor bitllets 
republicans que tenien els exiliats espanyols. Després, amb 
aquests bitllets republicans es pagaven els productes de la 
terra que sexportaven des de Tarragona. 


b Tasques d'ensacar l'adob Nitrato de Chile al Port de Tarragona, any 
1936. 


A 
Treballs d'excavacions a la zona de l'Amfiteatre, abril de 1937. 

Després de la sotragada del 19 juliol, l'Ajuntament de Tar- 
ragona i la Comissaria de la Generalitat es veieren forçats 
pels sindicats obrers a donar solucions immediates al pro- 
blema de l'atur. Atesa la paralització gairebé absoluta de les 
obres promogudes per la iniciativa privada, l'Ajuntament 
de Tarragona proporcionarà feina als aturats amb l'arranja- 
ment de l'avinguda Pau Casals, actual Rovira i Virgili, que 
havia d'enllaçar la Rambla 14 d'abril i l'avinguda de Cata- 
lunya. Altres obres realitzades foren el desenrunament de 
Sta. Maria del Miracle i la neteja de les primeres restes de 
l'amfiteatre romà, treballs en els jardins i terrenys del Se- 
minari annexes a les muralles amb la recuperació del pas 
de ronda i l'ampliació de la plaça del Palau de l'Arquebisbe 
amb l'enderrocament d'algunes residències conventuals. 
Malgrat tot, el decurs de la guerra obligarà, des de juny de 
1937, a concentrar tota l'activitat en la construcció de la 
xarxa de refugis antiaeris. 


b Excavacions i obres d'anivellament a la zona de l'Amfiteatre, actuaci- 
ons que servien per apaivagar l'atur forçós, abril de 1937. 


A 
Instrucció militar davant de la Fàbrica de Tabacs, abril de 1937. 

Després d'organitzar la Columna Tarragona per anar a 
lluitar al front i transformar el món del treball, l'espai d'oci 
també serà pels nous dirigents un àmbit d'intervenció per 
influir, manipular o aixecar la moral. 

Lany 1936 a Tarragona hi havia 13 bars, 14 cafès i 12 
tabernes, que passats els primers dies de convulsió revo- 
lucionària són autoritzats de nou a tancar a les dues de la 
matinada els dies feiners i a les tres els dissabtes i festius. 
També hi havia dos cabarets, el "Holymood" situat a la Ram- 
bla Pau Iglesias i el "Sala Ponent" ubicat a la plaça Ponent. 
D'altra banda, després d'un mes d'inactivitat, els teatres de 
Tarragona (Teatre Tarragona, Saló Modern i Ateneu, tots a la 
Rambla 14 d'abril) tornen a emprendre les seves activitats. El 
cine, fins a començaments de l'any 1938, quan el perill dels 
bombardeigs desaconsellarà la concentració de persones en 
un mateix espai, continuarà essent el principal espectacle de 
masses durant tot el període. Fins a mitjan de desembre de 
1936 la programació del Saló Modern, del Teatre Tarragona 
i del Ideal Cinema —localitzat al carrer Reial— continuarà 
estant dominada per les pel-lícules americanes. 

En l'àmbit de l'esport, les penyes ciclistes, Viilliam Tarin" 
i "Unió Ciclista" es fusionaran amb el nom d'Unió Ciclista 
Vvilliam Tarin" que s'integrarà en el Casal d'Esports de Tar- 
ragona. Organitzada pel Socors Roig Internacional, més de 
175 ciclistes participaran en la cursa del 21 de març de 1937 
per la Campanya Pro-ambulància'. 


hp Cursa ciclista popular a la Rambla 14 d'abril, març de 1937. 


Efectes de l'explosió a l'Arc de Berà, octubre de 1936. 

La nit del 20 al 21, enmig de la incertesa sobre com derivaria el 
cop destat a Catalunya, davant dels rumors de l'avanç d'una co- 
lumna feixista, uns milicians dels voltants van fer explotar una 
càrrega de dinamita en un dels peus de l'Arc de Berà amb lob- 
jectiu de barrar el pas per la carretera. La destrossa ocasionada 
va ser reparada immediatament i s'aprofità per fer una bifurca- 
ció viària envoltant l'Arc de Berà. 

El 28 de juliol, seguint el Decret publicat en el Butlletí Oficial 
de la Generalitat quatre dies abans, es constituirà a Tarragona el 
Comitè d'Incautacions d'Obres Culturals presidit per l'alcalde 
Joaquim Fort, amb el conseller municipal de Cultura, Estanislau 
Salvador Fortuny, com a vicepresident. La febril activitat que 
serà desplegada pel comitè recaurà principalment en els vocals, 
el pintor Ignasi Mallol Casanovas i l'escultor Joan Rebull Torro- 
ja, ambdós, directors de l'Escola d'Art de Tarragona, als quals 
s'hi afegirien Bartomeu Darder, Montserrat Bertran, Josep M. 
Alomà i Mn. Pere Batlle. Cal remarcar, que l'acció del Comitè 
no es centrarà exclusivament en la salvaguarda del patrimoni 
cultural eclesiàstic sinó que des dels primers dies vetllarà pels 
monuments romans, el patrimoni bibliogràfic i documental i 
continuarà impulsant algunes excavacions arqueològiques. 


b Restauració de l'Arc de Berà dels desperfectes ocasionats per l'explosió 
provocada per uns milicians que volien bloquejar la carretera, setembre 
de 1936. A la part inferior esquerra s'observa lombra amb la silueta del 
fotògraf. 


Grup de nens i nenes tarragonins que varen anar a les colònies destiu a la Seu 
d'Urgell. El diumenge 19 de juliol varen ser retornats a Tarragona, juliol de 1936. 

El 6 d'octubre de 1936, fugint de l'enfrontament bèl-lic ar- 
riba a la ciutat una colònia escolar madrilenya que es com- 
pon de 200 nens, 6 professors i personal auxiliar. Mentre 
s'habiliten les instal-lacions del Sanatori Marítim de la Sa- 
vinosa seran allotjats transitòriament en el convent dels 
Germans de la Doctrina Cristiana del carrer Estanislau Fi- 
gueres. Quatre dies més tard s'acollirà una nova colònia de 
nens procedents d'Astúries que s'instal-laran directament 
en el sanatori de la platja, anomenat també Colònies Esco- 
lars "Francesc Pi i Margall" o bé "Francesc Macià". 

La percepció o la intenció de fer creure a l'opinió públi- 
ca en un ràpid desenllaç de la guerra portarà a la premsa 
a no qualificar com a refugiats als nens acollits sinó de co- 
lònies d'hivern. No obstant, el 17 d'octubre, per Ordre del 
Conseller de Sanitat i Assistència Social, Antoni G. Birlan, 
es constituirà el Comitè Comarcal d'Ajut al Refugiat sota la 
presidència del Comissari de la Generalitat, Lluís Mestres, 
i amb un representant per cada una de les organitzacions 
CNT, UGT, Socors Roig Internacional, Pro Infància Obre- 
rai Assistència Municipal, amb la funció de coordinar lac- 
tuació de les diverses organitzacions que acullen els refugi- 
ats procedents de zones de guerra. 


p Rebuda dels nens desplaçats de Madrid davant la seu de la Federació 
Local de Sindicats Únics de la CNT, en l'antic Col-legi de les Ger- 
manes de la Companyia de Jesús i Maria del carrer Méndez Núfiez, 
octubre de 1936. 

Recepció als nens madrilenys desplaçats del barri de Chamartín, octubre de 
1936. 

El 24 d'octubre arribarà a Tarragona una nova expedició de 
20 infants madrilenys del barri de Chamartín. La recepció 
fou organitzada pel diari Llibertat, i els infants, després de 
passar la nit a l'Hospital de la Sang, foren repartits entre 
les famílies que ho havien sol-licitat. A finals d'octubre ja 
s'allotjaven al Sanatori Marítim de la Savinosa 299 infants 
desplaçats (210 nens i 89 nenes) sota la vigilància de 2 
mestres, 5 mestresses i 2 auxiliars. Un mes més tard, un 
nou contingent de 2.000 refugiats procedent de Madrid, 
format per vells i infants, arriba a Tarragona. El Comitè 
d'Ajut al Refugiat allotjarà a bona part dels nouvinguts en 
edificis habilitats i la resta serà repartida pels pobles de les 
comarques properes. Entre el 24 de novembre i el 14 de 
desembre, 93 infants més, amb una franja d'edat entre dos 
i quinze anys seran acollits directament per famílies. En 
alguns casos, aquesta mostra de solidaritat popular, arri- 
barà a l'extrem de famílies modestes en les quals el cap de 
família era pescador, pagès, peó del moll o xòfer que, tot i 
comptar amb 6 o 7 membres, tindran cura d'un d'aquests 
infants desplaçats. 


b Pati del Sanatori de la Savinosa on foren instal-lats els nens despla- 
çats de Madrid, octubre de 1936. 

Edifici del número 36 de la Rambla 14 d'abril, seu de les Oficines 
Municipals de la Conselleria de Proveiments i de la Conselleria 
d'Incautacions, març de 1937. 

Les organitzacions antifeixistes, gairebé simultàniament, es 
llençaran a una veritable carrera per ocupar els millors edificis, 
tant per la seva habitabilitat com per la seva localització. El 21 
de juliol de 1936, la Federació Local de Societats Obreres de la 
UGT aixecava acta d'incautació del Col-legi de les Germanes 
de la Companyia de Santa Teresa de Jesús que ocupava els nú- 
meros 81 a 89 de la Rambla 14 d'abril. El mateix dia, el Comitè 
Executiu de la Federació Local de Sindicats Únics de la CNT ex- 
propiava el Col.legi de les Germanes de la Companyia de Jesús 
i Maria del carrer Méndez Núfiez, 14. Un dia després, la CNT 
farà el mateix amb l'Església de Sant Joan i dels seus edificis an- 
nexes de la Plaça Prim, que posteriorment serà utilitzada com a 
Cooperativa Popular. 

Durant el mes d'agost els cenetistes prendran possessió de 
la Casa Vives, números 26 i 28 de la Rambla 14 d'abril, i de la 
Casa Ventosa, número 4 del carrer Apodaca, mentre que la FAI 
ocuparà l'antiga seu dels Sindicats Lliures del carrer la Unió. El 
POUM, per la seva banda, el 22 de juliol, utilitzarà com a centre 
del partit el Convent de les Germanes Carmelites de la Caritat 
del carrer August, 7. Els homes d'ERC, per la seva banda, es 
procuraran un nou estatge el 15 d'agost de 1936 apropiant-se 
de Casa Feliu situada en el número 38 de la Rambla 14 d'abril. 


b El mestre i conseller municipal Josep Maria Recasens Jordà, director del 
diari Llibertat, portaveu d'ERC, març de 1937. 


Interior de l'església de Sant Joan, convertida en Cooperativa Popular, abril de 
1937. 

La Cooperativa Popular de la CNT, instal-lada a l'Església 
de Sant Joan, obrirà les seves portes el 5 d'abril de 1937. 
Malgrat la resistència d'altres forces polítiques i sindicals 
que defensaven els interessos dels comerciants, la CNT tar- 
ragonina impulsarà la creació de la Cooperativa Popular 
com l'única manera de lluitar contra l'especulació i l'aca- 
parament dels intermediaris i dels botiguers. Darrera s'hi 
amagava l'objectiu de guanyar-se les simpaties dels consu- 
midors i per tant d'augmentar el recolzament social de la 
CNT. 

Per nodrir els magatzem de la reconvertida església de 
Sant Joan s'importaran 1.244 tones de queviures des de 
Marsella. 

El conflicte entre la CNT, d'una banda, i el PSUC - UGT 
i ERC, de l'altra, comportarà que durant els Fets de Maig la 
Cooperativa Popular sigui assaltada i clausurada. 


p Cooperativa Popular número 1 dedicada a la venta al detall, dirigida 
per la CNT i instal-lada a l'església de Sant Joan, abril de 1937. 


A 
Aterratge d'una avioneta al camp d'aviació de la Pineda, maig de 1937. 

Per intentar apaivagar els efectes de l'atur forçós existent a 
la ciutat, més d'un 1096, tant des de la Comissaria Delegada 
de la Generalitat a Tarragona com des de l'Ajuntament de 
Tarragona es projectarà un pla de les principals obres pú- 
bliques que es podien dur a terme, obres necessàries per a 
aconseguir un triple objectiu: alleugerir les consequiències 
socials que provocava la desocupació, mantenir enqua- 
drats els aturats per assegurar l'ordre públic i satisfer les 
demandes dels sindicats. En aquest sentit, Lluís Mestres, 
des de la Comissaria Delegada de la Generalitat iniciarà la 
construcció d'un camp d'aviació en el terme municipal de 
Vila-seca, a la Pineda, les obres de desenrunament del con- 
vent de Santa Clara i l'arranjament de l'Hospital de Sang. 
Les obres arribaran a ocupar fins a 755 treballadors. 


h Blindatge de màquines i vagons de ferrocarril com a protecció da- 
vant dels atacs aeris a l'Estació de Classificació, abril de 1937. 


Grup de motoristes d'enllaç de l'Exèrcit Popular, octubre de 1937. 

Lany 1937 es registrarà un excepcional augment del nom- 
bre de matrimonis, amb cerimònia civil atès que la religio- 
sa no estava permesa. Els 273 matrimonis comptabilitzats 
durant aquest any suposen la quantitat més elevada des 
de 1917 i que no serà superada fins l'any 1947. Si centrem 
l'atenció entre els dotze mesos compresos entre octubre de 
1936 i setembre de 1937, és a dir el període de les transfor- 
macions revolucionàries, la xifra total de matrimonis sele- 
va a 326. Possiblement, i entre altres factors, els permisos 
concedits als milicians i l'estabilització del front d'Aragó, 
així com la mobilització de les primeres lleves de l'Exèrcit 
Popular de Catalunya podien servir d'explicació. Un altre 
factor que cal tenir en compte serà l'edat dels contraents. 
Si ledat mitjana del matrimoni oscil-lava al voltant dels 
27,5 anys pels homes i 25 anys per les dones, entre 1936 
i 1937 l'edat es reduirà a 24 anys pels homes i 21 anys per 
les dones. Així doncs, podem afirmar que les influències 
alliberadores i modernitzadores implícites en l'ambient re- 
volucionari incidiran, bàsicament en el món urbà, en les 
relacions entre els sexes amb la consequència que els joves 
accediran més precoçment al matrimoni i en major nom- 
bre que no pas abans del juliol de 1936. 


p Cerimònia civil de casament celebrada al saló de plens de l'Ajunta- 
ment de Tarragona, juliol de 1937. 

Interior de l'escola del CENU a l'antic col-legi del Sagrat Cor del carrer Francesc 
Ascaso, antic carrer August, juny de 1937. 

A les portes de la inauguració del nou curs escolar, el Diari 
Oficial de la Generalitat del 29 de juliol publicava la creació 
del Comitè de l'Escola Nova Unificada. Atès que "la volun- 
tat revolucionària del poble ha suprimit l'escola de tendèn- 
cia confessional" el CENU havia d'estructurar una escola 
unificada, gratuita i laica. Amb aquest objecte, un decret 
del 6 d'agost posava a disposició del CENU tots els edificis 
confiscats per la Generalitat amb finalitats pedagògiques. 

A Tarragona, d'un cens escolar de 4.807 nens, calia 
atendre els 1.976 que anaven a escoles religioses i els 1.300 
que no tenien plaça. Partint d'una situació desfavorable 
(manca d'edificis en condicions, insuficiència de mestres, 
existència d'un nombre important de nens sense plaça...) 
i enmig d'una situació de guerra progressivament desfavo- 
rable (mobilització de mestres, bombardeigs sobre la po- 
blació civil, arribada de nens refugiats, racionament i falta 
de recursos), cal remarcar la tasca entusiàstica i febril del 
CENU. Lobjectiu de garantir l'escolarització a tot el cens 
escolar, fita en la qual van fracassar tots els sistemes polítics 
anteriors, va estar a punt de ser assolida. 


b Formació de nens i nenes en el pati de l'escola dirigida pel Consell 
de l'Escola Nova Unificada (CENU), a l'antic col-legi del Sagrat Cor, 
del carrer Francesc Ascaso, antic carrer August, juny de 1937. 


A 


Assistents al partit de futbol entre dues seleccions locals en benefici de les vícti- 
mes dels bombardeigs , juliol 1937. 

El món de l'esport serà intervingut a finals d'agost de 1936 
per la CNT. A partir de la incautació del Club Gimnàstic 
i del Club Nàutic, la sindical confederal constituirà, amb 
el patrocini de l'Ajuntament de Tarragona, el Comitè de 
Cultura Física i Esport. A inicis del mes d'octubre s'inici- 
aran els partits del Campionat de Futbol de Catalunya. En 
aquesta lliga, corresponent a la categoria de segona prefe- 
rent, l'equip del Casal d'Esports Tarragona, creat de la fusió 
del Gimnàstic i del Tarragona, disputarà diferents partits 
amb els equips d'Amposta, Tàrrega, Barcelona (amateur), 
Móra, Gràcia, Reus i Lleida. Des del mes de gener de 1937, 
un cop suspès el campionat català pels imperatius lògics de 
la guerra, es celebraran competicions locals com la "Copa 
de Tarragona 1937" de futbol, amb la participació de 7 
equips amateurs, i la IH Copa Tarragona" de basquet amb 
8 equips. 


b Partit de futbol entre dues seleccions locals en benefici de les víc- 
times dels bombardeigs , juliol 1937. Els jugadors saluden amb el 
puny en alt. 

Pràctiques d'extinció d'incendis a la Plaça de Braus, juny de 1937 

Davant del perill dels bombardeigs, el Cos de Bombers de 
Tarragona s'integrarà en la Junta Local de Defensa Passi- 
va. Les funcions principals dels bombers de la ciutat fins la 
finalització del conflicte, serien les tasques d'extinció d'in- 
cendis i de desenrunament ocasionades per les repetides 
agressions aèries que afectaran la ciutat entre 1937 i 1939. 

Després del bombardeig del 19 de juliol de 1937, l'Ajun- 
tament de Tarragona reconeixerà l'esforç dels bombers amb 
un premi de 100 pessetes per les tasques d'auxili de ferits i 
desenrunaments. A principis de l'any seguent es premiarà 
novament la tasca del cos amb un augment de dues pesse- 
tes diàries sobre la gratificació que ja percebien. 

Lextinció del foc en els dipòsits de la CAMPSA, repeti- 
dament bombardejats fins a la seva total destrucció, com- 
portarà un esforç mai assolit pels bombers de la ciutat, du- 
rant més de sis dies, tot i comptar amb l'ajut de bombers 
procedents de Reus i de Barcelona. 


pb Dotació dels bombers de Tarragona amb camió i remolc, davant de 
la plaça de toros, en unes pràctiques per controlar els incendis que 
causaven els bombardeigs, juny de 1937. 


A 
Pati de la caserna de Tarragona situat a l'actual Plaça Verdaguer, març de 1937. 


El 6 de desembre de 1936 totes les forces del front d'Aragó 
s'integren a l'Exèrcit de Catalunya, format per tres noves 
divisions. La 3a Divisió tenia el seu quarter general a Tarra- 
gona i dels tres regiments d'infanteria que la componien, el 
20n, aquarterarà la Plana Major i dos batallons a Tarragona 
a la caserna de la Rambla Pablo Iglesias i un batalló al Parc 
Samà. Els homes que havien de nodrir les noves divisions 
eren les quintes de 1934, 1935 i 1936, però la resistència 
dels anarquistes i trotsHistes a sotmetre's a la disciplina mi- 
litar alentirà el procés. Finalment, la incorporació de prop 
de 2.500 homes mobilitzats no s'acabarà de formalitzar fins 
el mes de març de 1937. 


b Soldats de l'Exèrcit Popular dinant en el pati de la caserna 
de la Rambla Pablo Iglesias, a l'actual plaça Verdaguer, no- 
vembre de 1937. 

ELS BOMBARDEIGS SOBRE 


TARRAGONA 


A la Guerra Civil espanyola i, especialment a Catalunya, 
es van experimentar dues teories desenvolupades poc des- 
prés de la Primera Guerra Mundial que fins aleshores no 
s'havien aplicat en cap conflicte bèl-lic. En primer lloc, el 
plantejament de guerra total i la consideració de la rere- 
guarda com un camp de batalla més. En segon terme, la 
utilització de l'aviació per bombardejar sistemàticament la 
població civil amb l'objectiu de desmoralitzar i, en conse- 
quència, paralitzar la reraguarda. Aquesta pràctica s'apli- 
carà després a totes les guerres que es desenvoluparan al 
llarg del segle XX fins a l'actualitat i el resultat serà que 
el balanç de víctimes serà més elevat entre les poblacions 
civils que entre els militars que lluiten al front. Només cal 
veure el que està passant actualment a Síria. Les imatges 
de Tarragona de l'any 1939 difereixen poc de les d'Alep de 
l'any 2017. 

Per aquest caràcter experimental i per l'absència de refe- 
rents en la història de les tècniques bèl-liques més recents, 
durant els nou primers mesos de guerra ningú, ni les au- 
toritats militars i civils ni la població en general, era capaç 
d'albirar l'efecte devastador d'un bombardeig aeri modern. 

El dia 17 de juny, onze mesos després de l'inici de la 
guerra, a dos quarts de deu del vespre, es registrarà el 
primer bombardeig aeri. Tres avions Savoia italians pro- 
cedents de Mallorca, llencen sobre Tarragona 26 bombes, 
en dues passades. El resultat és de 9 víctimes mortals i 48 
ferits. El multitudinari enterrament, presidit pels represen- 
tants de totes les forces polítiques i sindicals, esdevingué 
una mostra de la reacció popular: indignació, ràbia i odi 
contra els agressors. Tanmateix, la indefensió de la ciutat 
era absoluta. 

Un mes més tard del primer bombardeig, el 19 de juliol de 1937, 
data del primer aniversari de la rebel-lió militar i de la derrota 
dels sollevats a Barcelona, l'aviació legionària italiana deixa anar 
la seva càrrega mortífera sobre la ciutat. Era un quart de deu del 
vespre i els tarragonins havien sortit com de costum a prendre la 
fresca. Els avions, tres trimotors italians llencen sobre la ciutat 31 
bombes. El balanç tràgic fou de 51 morts i 104 ferits. En un sol 
atac, es registrarà el 2296 del total de víctimes de tot el conflicte. 
D'altra banda, 10 cases quedaran destruides i 19 més amb greus 
desperfectes. Cal recordar que aquests fets succeien en una petita 

ciutat de 30.000 habitants. De sobte, la realitat dramàtica de la 
guerra havia colpejat ferotgement a la població tarragonina de la 
reraguarda. La guerra, amb tots els estralls que comporta ja havia 
fet acte de presència a la ciutat. Després d'aquella terrorífica nit, 
els sentiments populars d'indignació i hostilitat sorgits arran del 
primer bombardeig es transformaran ara en impotència, indefen- 
sió i pànic. La desorganització de la vida ciutadana i el desig de 
fugir d'un nucli urbà que de sobte havia esdevingut un objectiu 
de guerra comportava el perill d'una paralització absoluta de la 
rereguarda. 


Ell d'agost de 1937, per Decret de la Presidència de 
la Generalitat es constitueix la Junta Local de Defensa 
Passiva. Lalcalde, el delegat d'Ordre Públic, l'arquitecte i 
el metge municipals integraven l'organisme responsable 
de la defensa enfront dels atacs dels avions que prove- 
nien de Mallorca. Set mesos més tard, el març de 1938, 
la ciutat ja disposava d'una xarxa de 60 refugis amb 
capacitat suficient per a unes 20.000 persones. L'apro- 
fitament de les restes arqueològiques de la Tàrraco ro- 
mana facilitava la connexió de galeries subterrànies i, 
en definitiva, possibilitava l'habilitació urgent de molts 
refugis que no exigien massa treballs d'arranjament. El 
refugi de la Plaça de la Font, amb una capacitat de 2.000 
places i diferents boques d'accés, era el més gran, seguit 
del refugi de l'escola de Saavedra, amb una capacitat de 
1.000 persones. 


A més a més de la xarxa de refugis, es comptava amb sis- 
temes de vigilància i sirenes d'alarma, inicialment poc 
àgils. També es disposava d'una bateria de metralladores 
antiaèries, ineficaç quan els bombarders enemics operaven 
a molta alçada. Per la seva banda, el caces republicans de la 
base aèria de Reus quan es detectaven els avions enemics 
no tenien temps material d'enlairar-se i respondre als atacs. 
Per tant, podem concloure que la ciutat estava indefensa i 
que pels bombarders feixistes que procedien de Mallorca 
l'atac contra Tarragona era una operació totalment segura i 
impune. Només els refugis esdevindran l'única mesura per 
evitar més pèrdues de vides. 


Des del 17 de juny de 1937 fins al 15 de gener de 1939, la ciu- 
tat patirà 144 atacs de l'aviació de l'exèrcit franquista durant els 
quals es llençaran més de 3.800 bombes. Els aparells de la Legió 
Cóndor enviats per l'Alemanya nazi participaran en 324 accions i 
els bombarders de l'Aviació Legionària de la Itàlia feixista en 263 
incursions. L'acció indiscriminada de l'aviació franquista sobre 
Tarragona causarà 230 víctimes mortals -166 homes i 54 dones, 
15 dels quals eren menors de 14 anys- i més de 350 ferits. 


A més a més de l'àrea del Port de Tarragona, de l'estació del fer- 
rocarril i de la factoria de la CAMPSA, les zones més afectades del 
nucli urbà seran la Rambla Nova (32 bombes) i els carrers de la 
Unió (20 bombes), Real (20 bombes) i Apodaca (18 bombes). Les 
imatges captades per Hermenegild Vallvé il-lustren la destrucció 
total de 74 edificis i l'enderrocament parcial de 522 edificis més. 
El cost econòmic selevava a quasi 20 milions de pessetes de l'any 
1939. 


A Tarragona, al costat de les comprensibles i humanes manifesta- 
cions de por i de terror, les autoritats locals, amb la col-laboració 
d'un considerable nombre de veins, en un espai curt de temps i 
comptant amb uns recursos limitats, desplegaran una activitat fe- 
bril que permetrà dotar a la ciutat d'una xarxa de refugis antiaeris 
segura i eficaç, l'única veritable mesura que va evitar una pèrdua 
de vides molt superior. Ara bé, la població, en ocasions, era alerta- 


da per les sirenes cinc vegades i es podia estar en total entre quatre 
i sis hores dins d'un refugi en el transcurs d'un dia. L, així, un dia 
rere dia, un mes rere l'altre, durant mesos. El sentiment de pànic i 
el permanent estat de nerviosisme en què malvivia la població ci- 
vil és indescriptible. Enmig de tota aquesta destrucció, el veritable 
heroi d'aquells fets dramàtics fou la població civil i la seva acció 
heroica fou la de sobreviure. 

Quaderns de l'Arxiu, Z 


Una selecció de prop de 100 imatges, 
bona part d'elles inèdites, captades 
pel fotògraf professional Hermene- 
gild Vallvé, contextualitzades i des- 
crites amb textos de Jordi Piqué, ens 
trasllada a la Tarragona de fa 80 anys. 
En concret, durant el període més de- 
terminant, significatiu i dramàtic de 
tot el segle XX, tant a Espanya, a Ca- 
talunya i a Tarragona: la Revolució i la 
Guerra Civil (1936-1939). 

Les imatges, amb una qualitat fo- 
togràfica excepcional, un valor do- 
cumental inquestionable i una força 
expressiva remarcable, van il-lustrant 
l'ambient de la revolució obrera que 
es desfermarà pels carrers de la ciu- 
tat com a resposta al cop d'estat d'uns 
militars rebels contra el règim legítim 
i democràtic republicà: desfilades de 
milicians i milicianes, mítings, enter- 
raments de caiguts al front... 


LAIAIU 


Les fotografies també mostren la 
vida quotidiana durant els primers 
mesos del conflicte bèllic. Les es- 
cenes de treball al camp o al port es 
complementen amb les imatges de 
l'arribada dels primers nens refugi- 
ats, les escoles del Consell de l'Escola 
Nova Unificada o de la Cooperativa 
Popular instal-lada a l'església de Sant 
Joan. 

El testimoni gràfic dels efectes de- 
vastadors dels bombardejos de l'avia- 
ció feixista sobre la població civil de 
Tarragona queda recollit en diferents 
imatges d'una ciutat sobre la qual 
s'havien llençat 3.800 bombes i causa- 
ren 230 víctimes mortals. 

Tot plegat, imatges d'una Tarrago- 
na potser encara poc coneguda, però 
que fàcilment es pot reconèixer en 
els edificis i carrers que es conserven 
malgrat el pas inexorable del temps. 

